Viranomaiset tutkivat tapausta terrori-iskuna.

Kanadan Edmontonissa tapahtui lauantai-iltana kaksi autoiskua, joiden uskotaan olevan saman henkilön tekemiä.

Ensin henkilöauto törmäsi poliisiin ja sen jälkeen suoraan poliisiautoon myöhään illalla. Poliisi loukkaantui törmäyksessä. Tämän jälkeen auton kuljettaja myös puukotti loukkaantunutta poliisia. Puukottaja pääsi tämän jälkeen pakenemaan.

Poliisit ajoivat takaa epäiltyä, joka hyppäsi ilmeisesti varastamansa pakettiauton kyytiin ja ajoi sillä sitten päin väkijoukkoa.

Ainakin neljä ihmistä loukkaantui.

- Ihmisiä lensi ympäriinsä. Olen sokissa, silminnäkijä Kim Anderson kertoi Edmonton Sun -lehdelle.

Tämän jälkeen mies saatiin silminnäkijöiden mukaan kiinni ja hänet vietiin käsiraudoissa poliisiautoon.

Vahvistamattomien tietojen mukaan pakettiautossa oli terroristijärjestö Isisin lippu.

Poliisi ilmoitti sunnuntaina aamuyöllä kello 03.00 paikallista aikaa pitämässään tiedotustilaisuudessa tutkivansa tapausta terrori-iskuna.

Lähteet: Edmonton Sun, Edmonton Journal, CBC, CTV

Päivitetty kello 13.30. Täsmennetty kuvatekstiä.